RESOLUCIÓN do 28 de abril de 2026 pola que se fan públicas as axudas concedidas ao abeiro da Orde do 13 de xaneiro de 2026 pola que se establecen as bases reguladoras das subvencións a entidades locais de Galicia para a prestación do servizo de vixilancia, rescate e salvamento nos espazos acuáticos naturais e instalacións acuáticas descubertas (código de procedemento PR460D) (Diario Oficial de Galicia número 23, do 4 de febreiro).
Consellería de Presidencia, Xustiza e Deportes — III. Outras disposicións — 04/05/2026

Antecedentes:
Primeiro. No
Diario Oficial de Galicia
núm. 23, do 4 de febreiro de 2026, publicouse a Orde do 13 de xaneiro de 2026 pola que se establecen as bases reguladoras das subvencións a entidades locais de Galicia, en réxime de concorrencia competitiva, para a prestación do servizo de vixilancia, rescate e salvamento nos espazos acuáticos naturais e instalacións acuáticas descubertas, e se procede á súa convocatoria para o ano 2026.
Segundo. Ao abeiro da indicada convocatoria, as entidades interesadas que figuran no anexo a esta resolución presentaron a correspondente solicitude de axudas.
Terceiro. O 28 de abril de 2026 o órgano instrutor formulou a proposta de concesión de axudas das solicitudes presentadas polos importes que se indican no anexo.
Consideracións legais e técnicas:
Primeira. A persoa titular da Dirección Xeral de Emerxencias e Interior é competente para resolver as solicitudes de subvencións ás entidades locais de Galicia, en réxime de concorrencia competitiva, para a prestación do servizo de vixilancia, rescate e salvamento nos espazos acuáticos naturais e instalacións acuáticas descubertas, de acordo coa delegación outorgada ao seu favor polo conselleiro de Presidencia, Xustiza e Deportes na disposición derradeira primeira da Orde do 13 de xaneiro de 2026 e no artigo 3 da Orde do 12 de xuño de 2024 sobre delegación de competencias na Secretaría Xeral Técnica e noutros órganos desta consellería.
Segunda. As entidades locais solicitantes cumpren os requisitos previstos na orde de convocatoria para seren beneficiarias, e a súa solicitude axústase ás previsións da Lei 9/2007, do 13 de xuño, de subvencións de Galicia, e á súa normativa de desenvolvemento. Xa que logo, analizado o contido do expediente, do informe de valoración e da proposta formulada polo órgano instrutor, considérase axeitado o outorgamento das axudas nas contías da proposta indicada.
Terceira. De conformidade co disposto no artigo 45 da Lei 39/2015, do 1 de outubro, do procedemento administrativo común das administracións públicas, e no artigo 10.4 da referida Orde do 13 de xaneiro de 2026, esta resolución será obxecto de publicación no
Diario Oficial de Galicia
e producirá os efectos da notificación.
De acordo co exposto,
Primeiro. Concederlles ás entidades que figuran no anexo e polos importes que nel se indican as subvencións con cargo á aplicación orzamentaria 05.06.212A.460.2, para o financiamento dos gastos que realicen as entidades locais galegas para a prestación dos servizos de vixilancia, rescate e salvamento nos espazos acuáticos naturais e/ou instalacións acuáticas descubertas de titularidade municipal.
Segundo. As entidades locais beneficiarias asumen as obrigas establecidas con carácter xeral nas bases reguladoras e na normativa de subvencións, especificamente as previstas no artigo 18 das bases.
Terceiro. De acordo co artigo 20 das bases reguladoras, estas axudas son compatibles coa percepción doutras subvencións, axudas, ingresos ou recursos, para a mesma finalidade, procedentes de calquera Administración ou ente público ou privado, estatais, da Unión Europea ou de organismos internacionais.
Cuarto. De acordo co disposto no artigo 16.4 das bases reguladoras, o 30 de setembro deste ano será a data límite para a execución das actuacións subvencionadas e o 15 de novembro para presentar a documentación xustificativa da subvención.
As entidades locais beneficiarias deberán xustificar a subvención concedida, achegando a documentación que se indica no artigo 16.1 da orde de convocatoria, dentro do mencionado prazo. No caso de que os gastos totais xustificados teñan un custo inferior ao inicialmente previsto, a contía da subvención reducirase proporcionalmente, mantendo constante a porcentaxe de financiamento establecida na resolución de concesión.
Quinto. Segundo o artigo 17 das bases reguladoras, cada entidade local beneficiaria está obrigada a acreditar documentalmente a efectividade dos pagamentos dos gastos correspondentes ás actuacións subvencionadas, incorporados na relación indicada no artigo 16.1.b), no prazo máximo de sesenta (60) días naturais contados a partir da data do ingreso da subvención concedida na conta bancaria da entidade local beneficiaria.
Sexto. Contra esta resolución, que esgota a vía administrativa, poderase interpoñer potestativamente recurso de reposición ante o mesmo órgano que a ditou, no prazo dun (1) mes contado desde o día seguinte ao da súa publicación no
Diario Oficial de Galicia
, ou ben, alternativamente, poderá ser impugnada directamente ante a Sala do Contencioso-Administrativo do Tribunal Superior de Xustiza de Galicia, no prazo de dous (2) meses computados do mesmo xeito, consonte o artigo 10.5 das bases reguladoras.
Santiago de Compostela, 28 de abril de 2026